70. ΕΓΚΥΚΛΙΟΣ ΥΠΟΥΡ. ΟΙΚΟΝΟΜΙΚΩΝ Αριθ. 158 της 29 Οκτ. 1954. Περί του τρόπου και χρόνου αποδόσεως οφειλομένου τέλους χαρτοσήμου επί των αμοιβών των ελευθέρων επαγγελματιών κλπ. Προς τους κ.κ. Οικον. Εφόρους του Κράτους. Συμφώνως προς την διάταξιν του άρθρ. 15 ε΄παρ. 3 του Κ.Χ. η απόδειξις εξοφλήσεως αμοιβής συνολικού ποσού ουχί μικροτέρου των δραχμών 100 (νέων) του δικηγόρου, συμβολαιογράφου, αρχιτέκτονος και παντός άλλου ασκούντος ελευθέριον επάγγελμα δι’ υπηρεσίας παρασχεθείσης προς τα εν παρ. 1 του άρθρ. 158 αναφερόμενα πρόσωπα ή και προς ιδιώτας υπόκειται εις αναλογικόν τέλος χαρτοσήμου 1%. Το ως άνω τέλος χαρτοσήμου, εις περίπτωσιν καθ’ ην η αμοιβή παρεσχέθη δι’ επαγγελματικήν εξυπηρέτησιν του καταβαλόντος, καταβάλλεται υπ’ αυτού κατά την εις τον Οικον. Έφορον υποβολήν των στοιχείων των οριζομένων υπό του άρθρ. 45 του Κώδικος Φορολογικών Στοιχείων, κατ’ εφαρμογήν της διατάξεως της παρ. 5 του ιδίου ως άνω άρθρ. 15ε του αυτού Κώδικος (Χαρτοσήμου). Επίσης βάσει της διατάξεως της παρ. 5 του άρθρ. 27 του ΚΦΚ. Προσόδων, τεθείσαν δια της παρ. 1 του άρθρ. 16 του Ν.Δ. 2901/1954 «περί τροποποιήσεως και συμπληρώσεως του Κώδικος Φορολογίας Καθαρών Προσόδων» τα εν αυτώ μνημονευόμενα πρόσωπα υποχρεούνται εις παρακράτησιν ποσοστού 8% επί του ποσού της ακαθαρίστου αμοιβής της καταβαλλομένης εις ελευθέρους επαγγελματίας, όπερ αποδίδουσιν εις το Δημόσιον, κατά τα ισχύοντα δια τον φόρον ΣΤ΄ Κατηγορίας του Κ.Φ.Κ.Π. Εν όψει της ως άνω διατάξεως εξεδόθη η υπ’ αριθ. Π. 15234/31 Ιουλ. 1954 απόφασις ημών, δι’ ης ωρίσθη, όπως το παρακρατούμενον ως άνω ποσοστόν του φόρου 8% υπό των εν τη μνησθείση διατάξει αναφερομένων προσώπων αποδίδεται εις το Δημόσιον ανά τρίμηνον δια δηλώσεως επιδιδομένης εις τον αρμόδιον Οικον. Έφορον εντός των μηνών Απριλίου, Ιουλίου, Οκτωβρίου και Ιανουαρίου. Ούτω κατά τα εκτεθέντα προκύπτει ότι το μεν ποσοστόν του φόρου 8%, παρακρατούμενον κατά την εξόφλησιν των αμοιβών των ελευθέρων επαγγελματιών (ιατρών, δικηγόρων κλπ) θα αποδίδηται κατά τρίμηνον εις το Δημόσιον υπό των υποχρέων υπηρεσιών κλπ., δια δηλώσεως, το δε επί των αμοιβών τούτων αναλογούν τέλος χαρτοσήμου 1% θα καταβάλληται κατά την υποβολήν των στοιχείων των προβλεπομένων υπό του άρθρ. 45 του Κ.Φ. Στοιχείων, ήτοι εντός του μηνός Ιουλίου του επομένου της καταβολής των αμοιβών έτους δι’ αποδεικτικού πληρωμής του Δημοσίου Ταμείου. Έκδηλος καθίσταται επομένως η ανάγκη του εναρμονισμού των διατάξεων τούτων δια της καθιερώσεως ενιαίου χρόνου και τρόπου καταβολής, τόσον του φόρου 8%, όσον και του αναλογούντος τέλους χαρτοσήμου επί των αμοιβών τούτων, εις τρόπον ώστε, ενώ ουδεμία ζημία προσγίγνεται εις το Δημόσιον δια της τοιαύτης παρεκλίσεως, αντιθέτως θα διευκολυνθώσιν αι Δημόσιαι Υπηρεσίαι και τα λοιπά υπόχρεα πρόσωπα εκ της ταυτοχρόνου καταβολής εις το Δημόσιον του φόρου και του τέλους χαρτοσήμου. Κατόπιν τούτου ορίζομεν όπως εφεξής, κατά παρέκκλισιν των οριζομένων εν τη παρ. 5 του άρθρ. 15ε του Κώδικος των νόμων περί τελών χαρτοσήμου, το τέλος χαρτοσήμου το αναλογούν επί των αμοιβών των ελευθέρων επαγγελματιών των καταβαλλομένων από 1ης Ιουλ. 1954 παρακρατούμενον υπό των εν τη παρ. 5 του άρθρ. 27 του Κ.Φ.Κ. Προσόδων αναφερομένων προσώπων, αποδίδηται, καθ’ ον τρόπον και χρόνον ο φόρος καθαράς προσόδου 8%. Εξαιρετικώς εγκρίνομεν όπως το τέλος χαρτοσήμου το αναλογούν επί των καταβληθεισών αμοιβών του τριμήνου Ιουλίου – Σεπτεμβρίου ε.ε. αποδοθή υπό των υποχρέων προσώπων ταυτοχρόνως μετά του τοιούτου επί των αμοιβών του τριμήνου Οκτωβρίου – Δεκεμβρίου ε.ε., ήτοι εντός του μηνός Ιανουαρίου 1955. Εννοείται ότι δια της ούτω εγκρινομένης παρεκκλίσεως εκ του τρόπου καταβολής του τέλους χαρτοσήμου κατ’ ουδέν αίρεται η υποχρέωσις των ως άνω προσώπων η απορρέουσα εκ της διατάξεως της παρ. 2 του άρθρ. 45 Κ.Φ. στοιχείων. 